  Туспуктэм: vk.com (Поисково-спасательная служба Удмуртии) Анжелика Тихонова корреспондент Дэри ёросын спасательёс нюлэскы йыромем 1941-тӥ арын вордӥськем арлыдо кышномуртэз шедьтӥзы. Со сярысь Удмуртиысь поисково-спасательной службалэн «ВКонтакте» мерлыко вотэсысь бамаз ивортӥзы. Ӵукна кышномурт поръяны шуыса кошкем. Кема дыр ӵоже берытскымтэеныз, ӵыжы-выжыосыз но бускельёсыз сое утчаны потӥллям. Ӝытпал спасательёс доры вазиськиллям. Кышномуртэз нюлэскысь, гуртсы дорысь одӥг иськемын шедьтӥзы. Нюлэскын йыромонтэм понна таӵе куронъёсты быдэсъяно: матысь адямиослы но эшъёслы пыр-поч верано, кытчы мынӥськоды но ку бертыны ӧдъяськоды. Дырыз дыръя ӧд ке вуэ, тӥледыз утчаны кутскозы. Адямиез шедьтонын дыр туж бадӟым инты басьтэ; куазез чакласа но шонер дӥсяськоно. Дӥсь яркыт, тылэз берыктӥсь люкетъёсын луыны кулэ. Соку тӥледыз адӟыны капчигес луоз; сьӧре вань кулэ луись тӥрлык кутоно: быдэсак зарядэн мобильной телефон, пурт, спичка яке зажигалка, шулан, пичи фонарик, зорлэсь утись плащ яке плёнка, ву, сиён но ялан кулэ луись эмъюмъёс. Шуэрес учыр луыку 112 номеръя жингыртоно, юрттэт куроно. Тегъёс: Удмуртия автозавод нюлэс спасательёс Мерлык  